ನಾಗ್ಪುರದ ಜಮೀನಿನಲ್ಲಿ ದೇಶದ ಅತೀ ದೊಡ್ಡ ಕಿತ್ತಳೆ, ಒಂದೇ ಹಣ್ಣು 1.4 ಕೆ.ಜಿ ಸೋಶಿಯಲ್ ಮೀಡಿಯಾದಲ್ಲಿ ಕಿತ್ತಳೆ ಹಣ್ಣೊಂದು ಸಖತ್ ಸದ್ದು ಮಾಡ್ತಿದೆ. ಅದಕ್ಕೆ ಕಾರಣ ಅದರ ಗಾತ್ರ. ಮಹಾರಾಷ್ಟ್ರದ ನಾಗ್ಪುರದಲ್ಲಿನ ಜಮೀನೊಂದರಲ್ಲಿ ಬೃಹದಾಕಾರವಾಗಿ ಬೆಳೆದಿರುವ ಕಿತ್ತಳೆ ಹಣ್ಣು, ಇದೀಗ ಸೋಶಿಯಲ್ ಮೀಡಿಯಾದಲ್ಲಿ ವೈರಲ್ ಆಗಿದೆ. ಉದ್ಯಮಿ ರಿತು ಮಲ್ಹೋತ್ರಾ ಅನ್ನೋರು ನಾಗ್ಪುರ ನಗರದ ತನ್ನ ಸ್ನೇಹಿತನ ಜಮೀನಿನಲ್ಲಿ ಕಿತ್ತಳೆ ಹಣ್ಣು ಎಷ್ಟು ದೊಡ್ಡದಾಗಿ ಬೆಳೆದಿದೆ ಅಂತಾ ಬರೆದು ಟ್ವಿಟರ್ನಲ್ಲಿ ಅದರ ಫೋಟೋ ಶೇರ್ ಮಾಡಿದ್ದಾರೆ. ಮಲ್ಹೋತ್ರಾ ಅವರ ಟ್ವೀಟ್ ಪ್ರಕಾರ, ದೈತ್ಯ ಕಿತ್ತಳೆ 24 ಇಂಚು ಸುತ್ತಳತೆ ಮತ್ತು 8 ಇಂಚು ಎತ್ತರವಿದೆ. ಅದರ ತೂಕವು ನವೆಂಬರ್ 23, 2020ರ ಹೊತ್ತಿಗೆ 1.425 ಕೆ.ಜಿ. ಇದೆ ಎಂದು ತಿಳಿಸಿದ್ದಾರೆ. ಇಷ್ಟು ದೊಡ್ಡದ ಕಿತ್ತಳೆ ಹಣ್ಣನ್ನ ನೋಡಿರುವ ನೆಟ್ಟಿಗರು ಅಚ್ಚರಿಪಡಿಸಿದ್ದಾರೆ. 2006 ಜನವರಿ 22 ರಂದು ಕ್ಯಾಲಿಫೋರ್ನಿಯಾದ ಫ್ರೆಸ್ನೋದಲ್ಲಿ 25 ಇಂಚು ಸುತ್ತಳತೆಯಿರುವ ಕಿತ್ತಳೆ ಹಣ್ಣೊಂದು ಬೆಳೆದಿತ್ತು. ಅದೇ ಇದುವರೆಗೆ ಅತೀ ದೊಡ್ಡದಾಗಿ ಬೆಳೆದ ಕಿತ್ತಳೆ ಹಣ್ಣು ಅಂತಾ ಗಿನ್ನೀಸ್ ಬುಕ್ನಲ್ಲಿ ದಾಖಲಾಗಿದೆ. ಇದೀಗ 25 ಇಂಚು ಸುತ್ತಳತೆ ಹೊಂದಿರುವ ನಾಗ್ಪುರ ಕಿತ್ತಳೆ ಹಣ್ಣು ಎರಡನೇ ಸ್ಥಾನಕ್ಕೇರುವ ಸಾಧ್ಯತೆ ಇದೆ. ಅಂದ್ಹಾಗೆ ನಾಗ್ಪುರವು ಕಿತ್ತಳೆ ಹಣ್ಣು ಉತ್ಪಾದನೆಗೆ ಹೆಸರುವಾಸಿಯಾಗಿದೆ. ಅದಕ್ಕೆ ಆರೆಂಜ್ ಸಿಟಿ ಆಫ್ ಇಂಡಿಯಾ ಎಂದೂ ಕರೆಯುತ್ತಾರೆ.